Un bărbat de 54 de ani a fost arestat preventiv de Tribunalul Dolj, pentru 30 de zile, fiind acuzat că şi-a ucis partenera de viaţă pe care a lovit-o de mai multe ori cu corpuri dure, potrivit news.ro.
Poliţiştii din Dolj au fost sesizaţi despre faptul că o femeie de 46 de ani din localitatea Şimnicu de Sus este moartă într-o locuinţă.
"Din cercetări s-a stabilit că în cursul zilei de 23 martie, femeia ar fi avut un conflict spontan cu concubinul acesteia, de 54 de ani, conflict în urma căruia bărbatul ar fi lovit-o în mod repetat pe aceasta, cu un corp dur, cauzându-i multiple leziuni ce au condus la deces. În urma autopsiei medico-legale s-a stabilit că moartea a fost violentă, produsă prin lovire cu şi de corpuri dure, între leziunile produse şi deces existând legătură de cauzalitate", au precizat, marţi, reprezentanţii IPJ Dolj.
Bărbatul a fost reţinut pentru 24 de ore, pentru comiterea infracţiunii de omor asupra unui membru de familie, fiind dus în Centrul de Reţinere şi Arestare Preventivă din cadrul Inspectoratului de Poliţie Judeţean Dolj.
El a fost prezentat Tribunalului Dolj, care a decis arestarea preventivă a bărbatului pentru 30 de zile.